|  |  |
| --- | --- |
|  |  |

**КРЪГЛА МАСА ПО ВЪПРОСИТЕ НА МИГРАЦИЯТА**

На 22 януари 2015 г. в Българската академия на науките се състоя дискусионна кръгла маса по проблемите на миграцията с участието на представители на различни министерства и ведомства, неправителствени организации, научни среди и бизнеса. Съорганизатори на кръглата маса бяха Центърът за изследвания по национална сигурност и отбрана към БАН и Софийски форум за сигурност.

Настоящият материал систематизира основните изводи и предложения, изложени в хода на дискусиите.

Проблемите, свързани с миграцията и в частност бежанците, са комплексни и е необходимо изграждането на надведомствен координационен механизъм, обхващащ не само заинтересуваните министерства и ведомства, но и също така прокуратурата, структурите на гражданското общество, представители на местната власт. Необходимо е да се разработи цялостна национална стратегия, която да бъде синхронизирана с общата европейска на ЕС политика в областта на миграцията. В кратки срокове следва да се предприемат организационни, законодателни и координационни мерки за управление на миграцията, защото в обозримо бъдеще може да се очаква увеличаване на броя на лицата, желаещи да влязат на територията на българска територия. С подобни проблеми ще се сблъскат и други европейски държави. Бе отчетено, че проектът на ЗИД на Закона за убежището и бежанците вече е остарял и е необходимо в кратки срокове да бъде преработен, обсъден с различни организации и отново внесен в парламента.

Изключително важно е как се осъществява комуникацията с обществото, което като цяло е с резервирано до негативно отношение към идващите чужденци. Трябва да се подава навременна и точна информация. В противен случай различни групи могат да използват въпросите с бежанците за свои користни цели, като насаждат омраза, провокират напрежение или извършват криминални деяния и др.

Не може да се предвиди каква ще бъде числеността на бежанците и имигрантите, защото факторите които пораждат този феномен са многобройни. Конфликтите в регионите на Близкия изток и Северна Африка ще продължат да се разрастват, а към тях се очаква да се добавят нови. Могат да се очакват миграционни вълни от Афганистан и Пакистан, както и от страни от Северна и Централна Африка. Това ще ни постави пред предизвикателството не само да се справяме с многочислени, но и с разнообразни по състав и националност бежански/миграционни потоци. Към момента само в Сирия има над 9 млн. вътрешно разселени и над 3.5 млн. сирийци са извън границата на страната.Въпросите, свързани с бежанците, трябва да се разглеждат като въпроси на национална сигурност, а не само хуманитарен проблем.

Страната ни има ограничени възможности да се справя с бежанските потоци, поради което е необходимо да се направи анализ колко приблизително чужденци можем да приемем като се отчитат - финансовите възможности и възможностите за осигуряване лекари, учители, социални работници, потенциалът на трудовия пазар, и т.н. Необходимо е да се настоява за изработване на политика на солидарност в ЕС за приемане на чужденци, като всяка страна да приеме да осигурява достъп /квоти/. При определяне на квотите следва да се отчитат размерът на територията, икономическата мощ, броят на населението, възможностите за приемане, интеграция и осигуряване на работа.

Важен, от гледна точка на проблема с бежанците, е въпросът за политиките на Турция и Гърция. Турция е своеобразен буфер и има на своя територия над 1, 550 млн. бежанци. В последно време условията на живот на тези лица в Турция се влошават, и те все по-трудно намират работа. Може да се очаква, че някои от тях ще се опитат да намерят по-добър живот в други държави. Не по-маловажно е доколко турското правителство упражнява контрол и противодейства на турските трафиканти, осигуряващи преминаването на бежанци през границите. Не следва да се изключва възможността бежанците да бъдат използвани от Турция като инструмент за постигане на свои външнополитически интереси като насочва миграционни потоци в определено направление. Условията на живот на бежанците в Гърция също изключително тежки и това принуждава много от тях да се местят, включително в България и други европейски държави.

Проблемите с бежанците/имигрантите трябва да се разглеждат и във връзка с асоциираните рискове като: връзки с организираната престъпност, тероризмъм, радикализация и ксенофобия. Необходимо е да се засили скрининга и мониторинга на пристигащите, но в същото време да се даде възможност на всеки, който иска статут, да може да го получи. За превенция на достъпа на терористи следва да се прилагат мерки за превенция, като продължаване на изграждането на преградното съоръжение по границата с Турция, като една от целите му е да пренасочва потока от лица към контролно-пропускателните пунктове за проверка. Трябва да се оптимизират процедурите за приемане и обработка на тези хора. Необходимо е да се анализират и използват възможностите, които предоставя на България членството в ЕС, но България трябва да има проактивна политика в рамките на Съюза с ясно формулирани идеи и предложения.

Важно е да се отчита, че над 90% от имигрантите са мюсюлмани. Ако няма активна информационна политика, ще се създават обществени отношения, базирани на различни възприятия, нечистоплътни политически амбиции и други, което може да резултира в нови рискове за националната сигурност. Наличието на концентрация на бежанци в отделни населени места създава предпоставки за социално напрежение. Сериозен хуманитарен проблем представлява искането за възсъединяване на семействата. Известна част от бежанците, достигнали да България, подават молби за допускане на българска територия на членове на техните семейства, които в редица случаи са многочислени. Все още няма яснота какви политики да се възприемат по този проблем.

България е изправена пред необходимостта да се справя с безпрецедентна ситуация и трябва да се използва по подходящ начин целия ресурс на държавата. В този смисъл е целесъобразно да се изследва законодателството и практиката на други държави за използване на армията. Необходимо е да се подготвят законови промени за участие на Българската армия за овладяване на подобни кризи, като съответните подразделения бъдат съответно обучени и екипирани. От гледна точка на това, че може да се очаква пристигане на имигранти и по море, следва да се направи преглед на способностите на Българската армия за действие на море. При необходимост да се усилят способностите на армията за подпомагане на органите на MВР за контрол и охрана на границите.

Необходимо е да се правят учения за съвместни действия на различни институции. Особено внимание да се обърне на ангажираността на местната власт и нейните представителни организации при обсъждането и приемането на мерки и политики. Изказа се предложение за създаване на "резерв" на Гранична полиция, подобно на "резерва" на Въоръжените сили, който да бъде използван при кризи като тази с навлизането на многочислени имигрантски групи.

Бежанците и имигрантите използват различни методи за достигане до българската територия. Често се използват "услугите" на български и чуждестранни трафиканти. Трябва да се работи за пресичане на връзката между бежанците и организираната престъпност. Отделен проблем представлява корупцията сред граничните и други държавни органи. Тези проблеми могат да способстват за проникване на терористи и радикалисти от Сирия и Ирак на българска територия.

Особено важно е да не се допусне проникване на терористи и бивши бойци на Ислямска държава. Трябва да се поддържа високо ниво на координация между различните български служби, но трябва да се засили и международното сътрудничество и обмен на информация. Споделянето на информация и координацията между различни служби на европейско ниво и със САЩ трябва значително да се подобри. Все още държавите не споделят в общите информационни системи цялата налична информация. България, като външна граница на ЕС, трябва да настоява за изграждане на българска територия на информационен и аналитичен център с участие на FRONTEX, Европол и представители на различни държави. В този център да се осъществява обмен на възможно най-много информация за нуждите на проучването на влизащите в България.

Интеграцията на бежанците се очертава като сериозна проблемна област, където следва да бъдат съсредоточени усилията както на министерства и ведомства, така и на общините, неправителствените организации, академичните среди и бизнеса. Като проблеми бяха очертани достъпът на децата до учебни заведения, липсата на мотивация на родителите за включване на децата в образователната система, неприемането на бежанците от българското общество. Недостатъчните финансови средства, остарялата и неадекватна международноправна уредба, както и възможността от създаване на етнически и религиозен дисбаланс, също представляват проблем пред изграждането на адекватна политика по интеграцията на бежанците. Бе отчетено, че капацитетът на държавата за интегриране на бежанци е ограничен и възможността за интегриране следва да бъде отчетена като неотменна част от капацитета на страната за прием на бежанци.

Основният момент при интеграцията е мотивирането на бежанците да работят и да се включат в обществото. Базата за успешно интегриране е образованието, най-вече изучаване на български език, което ще спомогне за равнопоставеността между хората. Трябва да се мисли иновативно и да се предлагат различни варианти на решения. В този контекст бе изказано мнение, че е възможно да се търсят алтернативни методи за обучение. Когато има проблем децата да се вкарат в училище, училището "да отиде при тях".

Необходимо е да се засилят публичните кампании и да се подобри информираността на обществото относно бежанците, така че да се създава по-благоприятна среда за интеграцията. Много е важно как проблемите се възприемат от обществото. Възможен аспект на интеграцията е спомагане за установяване на връзки с диаспората на съответната общност в България.

Трябва да се създаде много по-тясна координация между органите на централната и местната власт и да има постоянен обмен на информация между различните институции. Като проблем се очертава, че след като излязат от центровете, бежанците стават "невидими" за институциите и на практика не могат да се провеждат съответните политики.

Беше предложено да се създадат различни групи по отделни проблеми/направления и да се започне дискусия и изготвяне на документи с възможно най-широко обществено участие.